CELEX: 32021D0945
Language: bg
Date: 2021-06-10 00:00:00
Title: Решение за изпълнение (ЕС) 2021/945 на Комисията от 10 юни 2021 година относно проектонаредба, нотифицирана от Румъния във връзка с предоставянето на информация за преснотата на рибата (нотифицирано под номер C(2021)4052) (само текстът на румънски език е автентичен) (текст от значение за ЕИП)

14.6.2021   
               
               
                  BG
               
               
                  Официален вестник на Европейския съюз
               
               
                  L 210/48
               
            
         РЕШЕНИЕ ЗА ИЗПЪЛНЕНИЕ (ЕС) 2021/945 НА КОМИСИЯТА
         от 10 юни 2021 година
         относно проектонаредба, нотифицирана от Румъния във връзка с предоставянето на информация за преснотата на рибата
         
            
               (нотифицирано под номер C(2021)4052)
            
         
         (само текстът на румънски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1169/2011 (1) на Европейския парламент и на Съвета от 25 октомври 2011 г. за предоставянето на информация за храните на потребителите, и по-специално член 45, параграф 4 от него,
         като има предвид, че:
         
                     (1)
                  
                  
                     В съответствие с член 45, параграф 1 от Регламент (ЕС) № 1169/2011 на 18 ноември 2019 г. румънските органи нотифицираха Комисията за проектонаредба относно изискванията стопанските субекти да гарантират, че потребителите са информирани за преснотата на рибата („проектонаредбата“).
                  
               
                     (2)
                  
                  
                     С Регламент (ЕС) № 1169/2011 се установяват общите принципи, изисквания и отговорности, уреждащи информацията за храните, и по-специално етикетирането на храните. Във връзка с това в член 9, параграф 1 от Регламент (ЕС) № 1169/2011 са изброени данните, които трябва да се предоставят за храните в съответствие с членове 10—35 и при спазване на съдържащите се в тях изключения.
                  
               
                     (3)
                  
                  
                     В член 39, параграф 1 от Регламент (ЕС) № 1169/2011 се предвижда, че в допълнение към задължителните данни, посочени в член 9, параграф 1 и в член 10, държавите членки могат, в съответствие с процедурата, предвидена в член 45, да приемат мерки, изискващи допълнителни задължителни данни за конкретни видове или категории храни, на основание на една от следните причини: опазване на общественото здраве, защита на потребителите, предотвратяване на измама или защита на правата на индустриалната и търговска собственост, указания за произход, регистрирано наименование за произход и предотвратяване на нелоялна конкуренция.
                  
               
                     (4)
                  
                  
                     С определянето на национални мерки, изискващи предоставянето на информация на потребителите за преснотата на рибата, в проектонаредбата се установяват допълнителни задължителни данни за конкретни категории храни по смисъла на член 39, параграф 1 от Регламент (ЕС) № 1169/2011. Поради това е необходимо да се провери съвместимостта на проектонаредбата с изложените по-горе изисквания на посочения регламент и с разпоредбите на Договора за функционирането на Европейския съюз.
                  
               
                     (5)
                  
                  
                     В член 2 от нотифицираната проектонаредба се предвижда стопанските субекти да поставят непосредствено до дивата или отглеждана в рибовъдни стопанства цяла прясна риба, която не е предварително опакована, едно от следните четири указания: а) тази риба е уловена преди 0—2 дни, б) тази риба е уловена преди 2—3 дни, в) тази риба е уловена преди 3—4 дни или г) тази риба е уловена преди повече от 5 дни.
                  
               
                     (6)
                  
                  
                     Румънските органи обясняват, че проектонаредбата има за цел да гарантира, че потребителите в Румъния са по-добре информирани за това как пресните продукти, в този случай рибата, се предлагат на пазара, както и относно факта, че предлаганите им продукти нямат въздействие върху живота или здравето им. Румънските органи обясняват, че инспекциите на Националния орган за защита на потребителите (ANPC) са показали, че в асортимента от прясна риба на пазара се предлагат хранителни продукти, които в действителност не са пресни и поради това застрашават здравето на потребителите, които ги използват.
                  
               
                     (7)
                  
                  
                     След искане за разяснения от страна на Комисията румънските органи поясниха с писмо от 25 юни 2020 г. приложното поле на проектонаредбата, както и информацията, която трябва да бъде предоставена на потребителите, и повториха основанията за приемането ѝ.
                  
               
                     (8)
                  
                  
                     В член 1, параграф 4 от Регламент (ЕС) № 1169/2011 се предвижда, че регламентът се прилага, без да се засягат изискванията за етикетиране, предвидени в специални разпоредби на Съюза, приложими за определени храни.
                  
               
                     (9)
                  
                  
                     С Регламент (ЕС) № 1379/2013 на Европейския парламент и на Съвета (2) от 11 декември 2013 г. относно общата организация на пазарите на продукти от риболов и аквакултури се установяват общи стандарти за предлагане на пазара на риба, включително специални разпоредби относно информацията за потребителите. Наред с другото, в регламента се предвиждат правила за задължителната информация и информацията на доброволна основа за потребителите, която трябва да бъде посочена върху продуктите от риболов и аквакултури, предлагани на пазара в рамките на Съюза, независимо от техния произход или от метода за предлагането им на пазара.
                  
               
                     (10)
                  
                  
                     В член 35, параграф 1, букви а)—д) от Регламент (ЕС) № 1379/2013 са определени петте задължителни указания, които се прилагат конкретно за продуктите от риболов и аквакултури. Съгласно член 39, параграф 1, буква а) от Регламент (ЕС) № 1379/2013 датата на улов на продуктите от риболов или датата на събиране на продуктите от аквакултури представлява информация, която може да бъде предоставена на доброволна основа, при условие че е ясна и недвусмислена.
                  
               
                     (11)
                  
                  
                     Макар и изразена по различен начин, изискваната съгласно проектонаредбата информация е равносилна на предоставянето на информация относно датата на улова или датата на събиране. Указанията, предвидени в член 2 от проектонаредбата, позволяват на потребителя да изчисли датата на улова или датата на събиране. Те имат същата цел като указването на датата на улова или датата на събиране, а именно информиране на потребителите за свежестта на рибата.
                  
               
                     (12)
                  
                  
                     Тъй като предоставянето на информация за датата на улова или датата на събиране е хармонизирано на равнището на ЕС като доброволно посочване, държавите членки не могат да изискват датата на улова или датата на събиране като допълнителни задължителни данни. Подобна национална мярка би била в противоречие с разпоредбите на правото на ЕС.
                  
               
                     (13)
                  
                  
                     Освен това защитата на здравето и предоставянето на информация на потребителите — причините за приемането на проекта за национална мярка според румънските органи — са цели, заложени в Регламент (ЕС) № 1379/2013. Това е видно от съображения 20 и 21, както и от член 7, параграф 1, буква в) и член 35, параграф 1, буква д) от посочения регламент.
                  
               
                     (14)
                  
                  
                     Законодателството на ЕС предоставя на компетентните национални органи средствата за защита на човешкото здраве и безопасност и за гарантиране, че потребителите не са подвеждани относно характеристиките на рибните продукти, пуснати на пазара на територията на държавите.
                  
               
                     (15)
                  
                  
                     Съгласно член 14, параграф 1 от Регламент (ЕО) № 178/2002 на Европейския парламент и на Съвета (3) на пазара не се пускат храни, които не са безопасни.
                  
               
                     (16)
                  
                  
                     С член 17, параграф 2 от Регламент (ЕО) № 178/2002 се установява общо задължение за компетентните органи в държавите членки да следят и проверяват дали изискванията на законодателството в областта на храните са напълно и ефективно наложени на всички етапи от хранителната верига.
                  
               
                     (17)
                  
                  
                     С член 17, параграф 1 от Регламент (ЕО) № 178/2002 на стопанските субекти в хранителната промишленост се налага задължение да участват активно в прилагането на изискванията на законодателството в областта на храните, като проверяват дали тези изисквания са изпълнени. Стопанските субекти в хранителната промишленост носят основната правна отговорност за осигуряване на спазването на законодателството в областта на храните, и по-специално на безопасността на храните.
                  
               
                     (18)
                  
                  
                     В член 7, параграф 1, буква а) от Регламент (ЕС) № 1169/2011 е предвидено изискване, че информацията за храните не трябва да бъде заблуждаваща по отношение на характеристиките на храната, и по-специално по отношение на нейното естество, същност, свойства, състав, количество, трайност, страна на произход или място на произход, метод на изработка или производство.
                  
               
                     (19)
                  
                  
                     Тъй като законодателството на ЕС предоставя на компетентните национални органи средствата за защита на човешкото здраве и безопасност и за гарантиране, че потребителите не са подвеждани относно характеристиките на рибните продукти, пуснати на пазара на територията на държавите, националните мерки не може да бъдат обосновани с посочените съображения.
                  
               
                     (20)
                  
                  
                     С оглед на горепосочените елементи разпоредбите на проектонаредбата относно изискването стопанските субекти да гарантират, че потребителите са информирани за преснотата на рибата биха били в противоречие с член 39, параграф 1, буква а) от Регламент (ЕС) № 1379/2013.
                  
               
                     (21)
                  
                  
                     Предвид изложеното по-горе на 22 септември 2020 г. Комисията предостави отрицателно становище по проектонаредбата в съответствие с член 45, параграф 3 от Регламент (ЕС) № 1169/2011. На 23 септември 2020 г. Комисията уведоми румънските органи за отрицателното становище.
                  
               
                     (22)
                  
                  
                     От румънските органи следва съответно да бъде поискано да не приемат нотифицираното постановление.
                  
               
                     (23)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Румъния не приема нотифицираната на 18 ноември 2019 г. проектонаредба относно наложеното на стопанските субекти изискване да информират потребителите за преснотата на рибата.
         
         
            Член 2
            Адресат на настоящото решение е Румъния.
         
         
            Съставено в Брюксел на 10 юни 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 22.11.2011 г., стр. 18).
         
            (2)  Регламент (ЕС) № 1379/2013 на Европейския парламент и на Съвета от 11 декември 2013 г. относно общата организация на пазарите на продукти от риболов и аквакултури, за изменение на регламенти (ЕО) № 1184/2006 и (ЕО) № 1224/2009 на Съвета и за отмяна на Регламент (ЕО) № 104/2000 на Съвета (ОВ L 354, 28.12.2013 г., стр. 1).
         
            (3)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).